
Nagy sűrűségű EMG protetikai interfész kutatása és fejlesztése

Kulcsszavak: EMG; HD-EMG; forrásszeparáció; protézisvezérlés
Kutatásom célja az eltérő bonyolultságú EMG-mérések lehetőségeinek feltárása volt, melyek hozzájárulhatnak a laborban fejlesztett művégtag-vezérlési megoldásokhoz. Az EMG-jelek rögzítésére számos módszer létezik, amelyek különböző adatminőséget és -mennyiséget eredményeznek. Kezdetben egyszerű felszíni technikákat vizsgáltam, majd HD-EMG rendszerek felé haladtam. Az alkalmazási igények alapján ki kell választanunk az optimális mérési rendszert a pontosság és az ár/érték arány figyelembevételével.

Kezdetben egy kereskedelmi forgalomban kapható EMG-karperecet teszteltem, amely nagy szabadságot biztosít, de pontossága korlátozott. Kiegészítést terveztem hozzá, amely lehetővé tette az elektródák szabad elhelyezését. Ezt követően bipoláris mérésekhez EMG-előfeldolgozó áramkört fejlesztettem, amelyet szimulációval és fizikai teszteléssel finomítottam. Az első próbapanel után egy- és két rétegű nyomtatott áramköri verziókat készítettem, melyeket külső gyártónál rendeltem meg. Az áramkört függvénygenerátorral, négycsatornás alkar-méréssel, majd 10 csatornás mérésekkel validáltam. A mérések során B-mód ultrahangot és egy kereskedelmi forgalomban kapható EMG-műszert használtam a rendszerem ellenőrzésére.

Végül egy 64 csatornás mérési összeállítást terveztem jelfeldolgozó áramkörrel és elektródahálóval. Kutatásom során egy HD-EMG forrásszeparációs algoritmust is implementáltam. Az algoritmust szintetikus adatokon, majd 10 csatornás adatokon teszteltem, és módosításokat végeztem a pontosság javítása érdekében. Az eredményeket nyílt forráskódú szoftverrel hasonlítottam össze.



